ኣገልግሎት መጓዓዝያ ብዓርቢ 06 ሕዳር ተጀሚሩ። እቲ ኣገልግሎት ግን ቅድሚ እቲ ጎንፂ ምፍጣሩ ከካብ ቤቶም ገይሾም ንዝነበሩ ሰባት እንተነኣሰ ነናብ ስድራኦም ንክኸዱ ብማለት ብፍሉይ ፍቓድ ኮምሽን ፖሊስ ትግራይ ከምዝተፈቕደ ተፈሊጡ። እቲ ከቢድ ፀገም ኰይኑ ዘሎ፡ መንግስቲ ትግራይ፡ ካብ ትግራይ ናብ ዝዀነ ይኹን ከባቢታት ኣገልግሎት መጓዓዝያ ነፋሪትን መካይንን ጠጠው ክብል ስለዝኣወጀ እዩ። ምስ ካልእ ክልላት ኣብ ዘዋስኑ ዶባት እቶም መንገድታት ብኽልቲኦም ሰራዊት ስለዝተሓፀሩ፡ ካብ ኣዲስ ኣበባ ናብ ትግራይ ምምፃእን ምኻድን ኣይከኣልን። ንስራሕ ገይሾም ዝነበሩ ሰባት ሃንደበት ምስ ስድራኦም ስለዝተፈላለዩ ከኣ ኣብ ከቢድ ሻቕሎት ይርከቡ። ኣብ ኣዲስ ኣበባ ብርክት ዝበሉ ሰባት ብሰንኪ ምዕፃው ስልክን ኢንተርነትን፡ ኣብ ትግራይ ዘለዉ ስድረኦም ኣብ ምንታይ ኩነታት ከምዝርከቡ ደሃይ ስለዘይረኽቡ ከምዝተሻቐሉ ንቢቢሲ ይገልፁ ኣለዉ። ስግኣት ደብዳብ ነፋሪት ብሓሙስ 05 ጥቅምቲ ነፋሪት ኵናት ኣብ ከባቢ መቐለ ምስ ዘምበየት ህዝቢ ተሰናቢዱ። ንምሸቱ መደብራት ተለቪዥን እቲ ክልል ኣብቲ ጎቦታት ቦምባ ደርብያ ከምዝኸደት ግን ከኣ ኣብ ሰብን ንብረትን ጉድኣት ከምዘይበጽሐ ምስተነግረ: ሰብ ብዝያዳ ፈሪሑ። ንጽብሒቱ ቀዳማይ ሚኒሰተር ኣብዪ ኣሕመድ፡ ‘መንግስቲ ክልል ትግራይ ንዝሓዞ ኣጽዋር ንምዕናው ናይ ነፈርቲ ደብዳብ ክህሉ ስለዝኽእል ኣብ ከተማ ተኣኪብኩም ኣይትኺዱ’ ምስበለ እቲ ሻቕሎት ወሲኹ። ሓይልታት ጸጥታ ትግራይ ወተሃደራዊ ምርኢት ኣቕሪቦም ተቓወምቲ ውድባት ትግራይ ንክልላዊ ምርጫ ክሳብ ክንደይ ድልዋት'የን?
